Gedagte vir die dag: My God, hoekom het U My verlaat?Foto: pixabay.com Dit was toe dat Jesus baie hard uitgeskreeu het: “Eloï, Eloï, lemá sabagtani?” As ’n mens dit vertaal, beteken dit: “My God, my God, hoekom het U My verlaat?” (Markus 15:34) Met hierdie kruiswoord haal Jesus letterlik aan uit Psalm 22. Waarskynlik was die hele psalm met sy donker ondertoon in Jesus se gedagtes, veral vers 8 en 9. “My God, my God, waarom het U my verlaat en bly U ver as ek om hulp roep? Almal wat my sien, spot my, hulle steek vir my tong uit en knik met voldoening die kop en sê: ‘Laat dit aan die Here oor! Laat Hy hom red, laat Hy hom bevry as Hy dan so baie van hom hou’” (Psalm 22:2, 8, 9, Bybel in Afrikaans 1983/1992). Die verskil tussen Jesus se ervaring en dié van die psalmdigter was dat Jesus werklik Godverlate was. Ons kan ons dit nie vir een oomblik indink nie. Soms voel dit vir ŉ mens asof God sy rug op jou gedraai het, maar Hy is áltyd by jou. Die Godverlatenheid wat Jesus ervaar het, was niks minder as ŉ Godlose duisternis nie. Want dié duisternis was nodig sodat daar vir ŉ donker wêreld lig kon deurbreek, die lig van verlossing, die lig van Goddelike genade. Jesus was Godverlate sodat elkeen wat in Hom glo nooit, maar nooit Godverlate sou wees nie.